Lav et referat af nedenstående tekst:

Tekst:
Knive, pistoler og andre våben er en fast bestanddel i mange computerspil. Og våbnene imponerer tilsyneladende lidt for mange unge. I hvert fald har Nordjyllands Politi nu i flere tilfælde oplevet, at børn og unge har købt ulovlige knive på internettet. - Vi får hver uge sager ind af døren, hvor ulovlige knive er købt af børn og blevet beslaglagt i tolden i Københavns lufthavn. Børnene har typisk købt knivene for små penge på udenlandske hjemmesider via links i online spil, forklarer politikommissær René Kortegaard-Jensen, der er leder af Forebyggelse Aalborg, som varetager politiets SSP-arbejde i Aalborg Kommune. René Kortegaard-Jensen forklarer, at der er tale om flere forskellige typer knive, der eksempelvis er kendte fra computerspil som Counter Strike. - Sådan en kniv er ofte udformet på en måde, der gør, at den er uden anerkendelsesværdigt formål og derfor ulovlig at være i besiddelse af i Danmark. - Kniven er ikke nødvendigvis lovlig, selv om den popper op i et lovligt spil eller på en lovlig hjemmeside, siger politikommissæren. Men det er altså ikke altid sikkert, at børnene er opmærksomme på, at det er ulovligt at købe knivene. Derfor opfordrer Nordjyllands Politi nu forældre til at være opmærksomme på, hvad deres børn foretager sig på nettet. Det kan nemlig have mærkbare konsekvenser for børnenes fremtid, hvis de får rodet sig ud i en knivsag. - Vi bliver involveret i de sager, hvor lufthavnen beslaglægger knive, som er købt af personer i vores politikreds. Men uanset om en ulovlig kniv når frem til køberen eller ej, så kan det være en overtrædelse af våbenlovgivningen. Det kan føre til sigtelse, bøde, fængselsstraf eller som minimum, at de sociale myndigheder bliver inddraget, advarer René Kortegaard-Jensen. Nordjyllands Politi håber, at forældre vil tage en snak med deres børn om, hvad man må og ikke må på internettet.

Referat:
Nordjyllands Politi har i flere tilfælde oplevet, at børn har købt ulovlige knive på nettet. Derfor sender de nu en advarsel til forældrene.